Politiansatt sparket for rasisme i Ferguson
Det var etter en kritisk rapport fra justisdepartementet som avdekket rasisme både i politietaten og deler av rettssystemet i Ferguson, at borgermester James Knowles besluttet å reagere. – La det være klart: Slik oppførsel vil ikke bli tolerert i politistyrken i Ferguson eller noen annen instans, sa han på en pressekonferanse onsdag. Blant epostene som granskerne fant, var det en der avsenderen sammenlignet president Barack Obama med en sjimpanse.I rapporten fra justisminister Eric Holder undersøkes hele forløpet omkring 18-åringen Michael Browns død i august i fjor, som utløste omfattende opptøyer i Ferguson og andre byer i USA . Rapporten kritiserer politiet og rettssystemet i Ferguson, som er en forstad til St. Louis, for å behandle den svarte befolkningen langt strengere enn den hvite, blant annet ved å arresterte langt flere svarte og stanse flere svarte i trafikken. «Det har vært en oppførsel som innebærer brudd både på grunnloven og annen lovgiving», lyder konklusjonen i rapporten.«Etterforskningen avdekket et samfunn som er dypt polarisert, der det er dyp mistillit og fiendskap mellom politiet og innbyggerne», heter det i rapporten, der det heter at rasisme, fordommer og båssetting preger byens politistyrke. Politistyrken i Ferguson består av 53 politimenn, hvorav bare tre tilhører minoritetene, enda to tredeler av innbyggerne er afroamerikanere. Ifølge rapporten sto de svarte for 85 prosent av tiltalene som ble tatt ut, over 90 prosent av pågripelsene.Rapporten konkluderer likevel ikke med at den hvite politimannen som skjøt den ubevæpnede tenåringen, Darren Wilson, kan tiltales. Wilson hadde ikke kriminelle hensikter da han skjøt Brown, og derfor kan man ikke bevise at han har begått lovbrudd ved å krenke Browns rettigheter, og det er dermed ikke grunnlag for å ta ut tiltale, heter det. Wilson ble også frikjent av en storjury i november, og det er dermed ikke lenger noen pågående sak mot ham i rettssystemet i Missouri. Men han er ikke lenger politimann etter at han selv sluttet fordi han fant det umulig å fortsette i den situasjonen han var kommet i.
Borgermesteren i Ferguson i Missouri har gitt en politiansatt sparken mens to andre er suspendert for rasistiske kommentarer i eposter de har sendt.